**Kliimaministeerium 20.06.2025 nr 4-5/986**

**Taotlus liiklusohtliku olukorra lahendamiseks**

**Via Baltical Uulu-Soometsa ristmikul**

Austatud taristuminister Kuldar Leis

Via Baltica on aasta-aastalt kasvava liikluskoormusega üks peamisi Eestis asuvaid rahvusvahelisi maanteid, mis ühendab Eestit Euroopaga. Ka sõda Ukrainas on andnud märkimisväärse liiklejate arvu kasvu just sellele teele suurenenud põhja-lõuna suunalise veoautotranspordi näol, mis paraku tähendab ka suuremat riski nii sõidukijuhtidele kui ka elanikele ja jalakäijatele. Ohutust leevendaks väga suurel määral 2+2 lahendused. Positiivse näitena on Pärnu – Uulu - Valga mnt ristmikuni 9 km pikkuse lõigu sellisena väljaehitamine aastatel 2022-2024. Suured tänud riigile selle eest!

Paraku ei realiseeritud seda projekti rahanappuse tõttu täielikult ning välja jäi ehitamata 900m lõik riigitee nr 19333 Soometsa tee ristmikuni.

Häädemeeste Vallavalitsus on korduvalt juhtinud Transpordiameti tähelepanu riigitee nr 4 Tallinn-Pärnu-Ikla Häädemeeste vallas Uulu küla piires oleva lõigu äärmiselt suurele ja kasvavalt liiklusohtlikule olukorrale.

Asjaolud:

* ristmiku vahetus läheduses asuvad kaks teeäärset parklat koos maanteele peale- ja mahasõitudega, kaks bussipeatust, jalg- ja kergliiklejate teeülekäigukoht;
* teeäärseid parklaid kasutavad praktiliselt igapäevaselt  PPA ja MT, korraldades riigikaitselistest vajadustest lähtuvalt kontrollreide. Peamisteks kontrollitavateks objektideks on raskesõidukid. Antud tegevus suurendab ristmikul koormust ja vähendab nähtavust;
* ristmiku läheduses olev jalakäijate teeületuskoht on igapäevaselt väga aktiivses kasutuses ristmiku vahetus läheduses asuvate Uulu Põhikooli (230 õpilast) ja Uulu Lasteaia laste kooli-koduteena. Teeületus ei ole liikluskoormust, sh suurt veoautode hulka arvestades turvaline;
* nimetatud ristmik on ohtlikuks pudelikaelaks kergliiklustee võrgustikul, mis ühendab Pärnu linna Jõulumäe Tervisespordikeskuse ja Võiste alevikuga;
* Politsei- ja Piirivalveamet on oma kirjaga 17.10.2023 juhtinud Häädemeeste valla tähelepanu Uulu külas riigitee nr 4 Tallinn-Pärnu-Ikla maanteel 143 km liiklusohtlikule kohale turvalisema lahenduse leidmiseks näiteks jalakäijatele tunneli rajamise näol.

Transpordiamet on viinud ellu lokaalseid meetmeid, mis paraku ei ole taganud jalakäijate liiklusohutust teeületusel. Valla hinnangul oleks parim probleemi lahendus 2+2 tee pikendamine ca 900 meetri võrra Uulu-Soometsa tee ristmikuni. Teades ja mõistes maanteede ehituse pingelist eelarvet, rahulduksime me esmaselt ka alternatiiviga, mis teeületajate ohutust olulisel määral suurendaks. Võimaliku lahendusena näeme riigitee nr 4 Tallinn-Pärnu-Ikla ja riigitee nr 19333 Soometsa tee ristmiku vahetusse lähedusse kergliiklustunneli rajamist tänase jalakäijate teeületuskoha asemele (analoogselt samal maanteel Võiste külla rajatuga).

Meie taotlust põhistab olulisel määral ka Häädemeeste valla väga suur omapoolne panus liiklusohutuse taseme tõstmisel kergliiklejatele ja jalakäijatele:

* Häädemeeste vald panustas 2024. a Võiste alevikus jalakäijate tunneli ehitamisse riigiteele (nr 4 Tallinn-Pärnu-Ikla) 348 000 eurot, mis on pretsedenditult suur summa väikese omavalitsuse jaoks ja kus olnuks põhjust eeldada, et kogu selle investeeringu kannab tegelikult riik;
* Häädemeeste valla panus kergliiklustee projekteerimisse ja ehitamisse riigitee nr 19333 äärde Uulu-Lepaküla lõigul on ligi 400 000 eurot. Antud investeeringuga Häädemeeste vald tõenäoliselt vähendab oluliselt ka riigi kohustusi tulevikus Via Baltica tulevastes arengutes.

Uulu külas riigitee nr 4 Tallinn-Pärnu-Ikla maanteel 143 kmliiklusohtlik koht on lisatud liiklusohtlike kohtade likvideerimise üleriiklikusse pingerivvi.

Kõik osapooled on olnud seisukohal, et antud asukohas on jalakäijate tunneli rajamine kergliiklejatele kõige ohutum lahendusvariant.

Meile teadaolevalt annab riik teedeehituseks käesoleval aastal juurde 96,8 miljonit eurot, millest ligi 85 miljonit eurot tuleb Euroopa Liidu ühtekuuluvuspoliitika fondide kasutamata vahenditest ja ülejäänu käesoleva aasta riigi lisaeelarvest.

**Eeltooduga arvestades palume Teil tungivalt leida võimalus suunata vajalikud rahalised vahendid Uulu külas riigitee nr 4 Tallinn-Pärnu-Ikla maanteel 143 km liiklusohtliku koha turvalisema lahenduse leidmiseks jalakäijatele tunneli rajamise näol.**

Lähtuvalt eeltoodust, sooviksime Teiega kohtuda Teile sobival ajal, et probleemi võimalikku lahendust koos selle realiseerimise ajakavaga arutada.

Lugupidamisega

*/allkirjastatud digitaalselt/*

Külliki Kiiver

vallavanem

Lisa: Politsei- ja Piirivalveameti 17.10.2023 kiri nr 2.1-3/39202-1.

Koopia: Transpordiameti peadirektor Priit Sauk, priit.sauk@transpordiamet.ee